**Upute za CT pregled muskuloskeletnog sustava**

**Priprema pacijenta** za CT pretrage muskuloskeletnog sustava i površnih tkiva podrazumijeva da pacijenti dođu u udobnoj i praktičnoj odjeći i obući koju lako mogu skinuti za realizaciju pretrage. Na pretragu obavezno ponijeti:

* Uputnicu;
* Narudžbenicu;
* Nalaz liječnika koji traži pretragu;
* Nalaz EMNG ako je ranije učinjen;
* RTG i ultrazvučne nalaze radiologa ukoliko su prethodno učinjeni, a vezani su direktno uz traženu pretragu.

Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana (bitno zbog procjene bubrežne funkcije).

**Što očekivati od pretrage?**

**CT pretrage** izvode se na modernim višedetektorskim uređajima. Radi se o pretrazi koja podrazumijeva primjenu ionizirajućeg zračenja za stvaranje slike. MSCT u dijagnostici MSK sustava ima zlatni standard za analizu prvenstveno koštanih struktura (kod traume, degenerativnih promjena, nekih oblika tumorskih tvorbi), a manju vrijednost ima u analizi struktura kao što su mišići, ovojnice zgloba, ligamenti, tetive, hrskavice i slična tkiva (npr. izvode se CT pregledi ramena, koljena, ručnog zgloba, natkoljenice, sakroilijačnih zglobova i dr.).

Pretraga se izvodi u ležećem položaju, cijeli postupak s pripremom pacijenta i snimanjem traje svega nekoliko minuta. Ukoliko postoji potreba, pacijentu se aplicira i kontrastno sredstvo intravenski te se učine i postkontrastni CT prikazi. Liječnik izdaje nalaz u pisanoj formi isti ili sljedeći dan za bolničke, a u roku nekoliko dana za ambulantne pacijente.

Pisani nalaz može se preuzeti na recepciji Kliničkog zavoda za radiologiju svakim radnim danom od **07:30 do 17:00h**.

Pacijent se s pisanim nalazom radiologa javlja na kontrolu kod liječnika koji je preporučio CT pregled.

Ukoliko radiolog preporučuje daljnju radiološku pretragu (scintigrafija, PET CT ili MR), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**